ᱥᱟᱱᱛᱟᱲ ᱵᱟᱯᱞᱟ

ᱡᱟᱭᱛᱮᱫ - ᱵᱟᱯᱞᱟ ᱟᱹᱲᱟ ᱦᱟᱹᱤᱧ ᱞᱮᱠᱷᱟᱱ ᱵᱟᱨᱭᱟ ᱡᱚᱲ ᱟᱹᱲᱟᱹ ᱧᱟᱢᱚᱜᱼᱟ ᱾ ᱵᱟᱞᱟ ᱵᱟᱞᱟ ᱠᱷᱚᱱ ᱵᱟᱯᱞᱟ ᱦᱮᱡ ᱟᱠᱟᱱᱟ ᱾ ᱡᱩᱫᱟᱹ ᱡᱩᱫᱟᱹ ᱯᱟᱹᱨᱤᱥ ᱨᱤᱱ ᱵᱟᱨᱭᱟ ᱜᱷᱟᱨᱚᱸᱡᱽ ᱨᱤᱱ ᱟᱭᱳ ᱵᱟᱵᱟ ᱵᱟᱞᱟᱭᱟᱜ ᱜᱮ ᱵᱟᱯᱞᱟ ᱫᱚ ᱾ ᱢᱤᱫ ᱠᱚᱲᱟ ᱢᱤᱫ ᱠᱩᱲᱤ ᱜᱷᱟᱨᱚᱸᱡᱽ ᱞᱟᱹᱜᱤᱫ ᱡᱩᱨᱤ ᱠᱟᱹᱠᱤᱱ ᱨᱮᱱᱟᱜ ᱥᱟᱹᱜᱟᱹᱭ ᱜᱮ ᱵᱟᱯᱞᱟ ᱾

 ᱵᱟᱯᱞᱟ ᱨᱮᱱᱟᱜ ᱞᱮᱠᱟᱱ 
ᱵᱟᱯᱞᱟ ᱫᱚ ᱵᱟᱨ ᱞᱮᱠᱟᱱᱟ - ᱑ - ᱥᱟᱹᱜᱩᱱ ᱵᱟᱯᱞᱟ ᱾ ᱒ - ᱮᱨᱮᱲ ᱵᱟᱯᱞᱟ ᱾ ᱠᱩᱲᱤ ᱠᱚᱲᱟ ᱟᱭᱳ ᱵᱟᱵᱟ ᱢᱟᱺᱡᱷᱤ ᱢᱟᱸᱯᱟᱧᱡᱤ ᱠᱚᱣᱟᱜ ᱥᱩᱦᱤ ᱨᱮᱵᱮᱱ ᱛᱮ ᱡᱩᱨᱤᱜ ᱫᱚ ᱥᱟᱹᱜᱩᱱ ᱵᱟᱯᱞᱟ ᱵᱚ ᱢᱮᱛᱟᱜᱼᱟ ᱾ ᱟᱭᱳ ᱵᱟᱵᱟ ᱢᱟᱺᱡᱷᱤ ᱢᱟᱸᱯᱟᱧᱡᱤ ᱠᱚᱣᱟᱜ ᱵᱟᱝ ᱵᱟᱰᱟᱭ ᱨᱮ ᱠᱩᱲᱤ ᱠᱚᱲᱟ ᱥᱩᱢᱩᱝ ᱛᱮ ᱡᱩᱨᱤᱜ ᱫᱚ ᱮᱨᱮᱲ ᱵᱟᱯᱞᱟ ᱵᱚ ᱢᱮᱛᱟᱜᱼᱟ ᱾ ᱵᱟᱱᱟᱨ ᱞᱮᱠᱟᱱ ᱵᱟᱯᱞᱟ ᱜᱮ ᱥᱟᱶᱛᱟᱨᱮ ᱦᱟᱛᱟᱣᱜ ᱜᱮᱭᱟ ᱾ ᱱᱚᱶᱟ ᱠᱤᱱ ᱦᱚᱸ ᱦᱟᱹᱴᱤᱧ ᱟᱠᱟᱱᱟ ᱡᱟᱞᱮᱠ -

 ᱥᱟᱹᱜᱩᱱ ᱵᱟᱯᱞᱟ ᱠᱚ 
᱑ - ᱥᱟᱸᱜᱮ ᱵᱟᱹᱨᱭᱟᱹᱛ ᱾
᱒ - ᱠᱩᱲᱤ ᱵᱟᱹᱨᱭᱟᱹᱛ/ᱫᱩᱣᱟᱹᱨ ᱵᱟᱯᱞᱟ ᱾
᱓ - ᱴᱩᱝᱠᱤ ᱫᱤᱯᱤᱞ ᱾
᱔ - ᱫᱩᱣᱟᱹᱨ ᱞᱮᱵᱮᱫ ᱾
᱕ - ᱯᱟᱲᱟᱢ ᱵᱟᱹᱨᱭᱟᱹᱛ ᱾
᱖ - ᱥᱟᱸᱜᱷᱟ ᱵᱟᱯᱞᱟ ᱾
᱗ - ᱡᱚᱦᱟᱨ ᱢᱤᱫ ᱾
᱘ - ᱦᱤᱨᱚᱢ/ᱪᱷᱩᱴᱠᱤ ᱡᱚᱝ ᱾

 ᱮᱨᱮᱲ ᱵᱟᱯᱞᱟ  
᱑ - ᱠᱩᱲᱤ ᱠᱚᱲᱟ ᱜᱚᱨᱚᱡᱽ ᱛᱮ ᱾ 
᱒ - ᱚᱨ ᱤᱛᱩᱫ ᱾ 
᱓ - ᱥᱤᱠᱤᱲ ᱵᱟᱯᱞᱟ ᱾
 ᱥᱟᱸᱜᱮ ᱵᱟᱹᱨᱭᱟᱹᱛ 
ᱥᱟᱸᱜᱮ ᱵᱟᱹᱨᱭᱟᱹᱛ ᱵᱟᱯᱞᱟ ᱨᱮᱫᱚ ᱮᱠᱷᱮᱱ ᱠᱚᱲᱟ ᱥᱩᱢᱩᱝ ᱜᱮ ᱵᱟᱹᱨᱭᱟᱹᱛᱚᱜ ᱠᱚ ᱪᱟᱞᱟᱜᱼᱟ ᱾ ᱡᱟᱶᱟᱭ ᱠᱚᱲᱟ ᱫᱚ ᱵᱟᱠᱚ ᱤᱫᱤ ᱭᱮᱭᱟ ᱾ ᱠᱩᱲᱤ ᱚᱲᱟᱜ ᱯᱟᱦᱴᱟ ᱨᱤᱱ ᱠᱩᱞᱦᱤ ᱢᱩᱪᱟᱹᱫ ᱨᱮ ᱵᱟᱹᱨᱭᱟᱹᱛ ᱠᱚᱲᱟᱠᱚ ᱟᱛᱟᱝ ᱫᱟᱨᱟᱢ ᱠᱚᱣᱟ ᱾ ᱫᱚᱠᱛᱟ ᱯᱩᱸᱜᱤ ᱮᱢ ᱠᱟᱛᱮ ᱠᱚ ᱵᱮᱵᱷᱟᱨ ᱠᱚᱣᱟ ᱾ ᱵᱟᱨᱮᱛ ᱠᱚᱲᱟ ᱠᱚ ᱥᱟᱶ ᱢᱟᱯᱟᱧᱡᱤᱠᱚ ᱥᱟᱶᱛᱮ ᱵᱟᱹᱨᱭᱟᱛ ᱠᱚ ᱫᱚᱝ, ᱢᱟᱰᱣᱟᱨ, ᱠᱩᱫᱩᱢ, ᱜᱟᱢ ᱮᱢᱟᱱ ᱥᱮᱨᱮᱧ ᱨᱚᱯᱚᱲ ᱪᱷᱩᱛᱤ ᱨᱚᱲ ᱞᱟᱸᱫᱽ ᱠᱟᱛᱮ ᱠᱩᱲᱤ ᱚᱲᱟᱜ ᱠᱩᱞᱦᱤ ᱢᱩᱪᱟᱹᱫ ᱠᱷᱚᱱ ᱠᱚ ᱫᱟᱨᱟᱢ ᱤᱫᱤ ᱠᱚᱣᱟ ᱾ ᱟᱹᱛᱩ ᱢᱟᱰᱮᱨ ᱨᱮ ᱱᱟᱥᱮ ᱠᱚ ᱰᱮᱨᱟ ᱧᱚᱜ ᱠᱚᱣᱟ ᱾ ᱚᱸᱰᱮ ᱥᱮᱨᱮᱧ ᱠᱩᱫᱩᱢ ᱵᱤᱱᱛᱤ ᱮᱢᱟᱱ ᱠᱟᱹᱢᱤ ᱦᱩᱭᱩᱜᱼᱟ ᱾ ᱵᱟᱹᱨᱭᱟᱹᱛ ᱯᱟᱦᱴᱟ ᱨᱮᱱᱟᱜ ᱫᱟᱠᱟ ᱩᱛᱩ ᱠᱚᱦᱚᱸ ᱥᱟᱯᱲᱟᱣ ᱛᱚᱸᱜᱮ ᱠᱚᱜᱼᱟ ᱾ ᱛᱷᱩᱛᱤ ᱵᱤᱱᱛᱤ ᱪᱟᱵᱟ ᱞᱮᱱ ᱠᱷᱟᱱ ᱫᱟᱠᱟ ᱩᱛᱩ ᱡᱚᱢ ᱠᱟᱛᱮ ᱠᱩᱲᱤ ᱚᱲᱟᱜ ᱠᱚ ᱟᱹᱭᱩᱨ ᱤᱫᱤ ᱠᱚᱣᱟ ᱾ ᱚᱲᱟᱜ ᱨᱟᱪᱟ ᱨᱮ ᱯᱟᱴᱭᱟ ᱟᱴᱮᱫ ᱠᱟᱛᱮ ᱠᱚ ᱫᱩᱲᱩᱵ ᱠᱚᱣᱟ ᱾ ᱚᱸᱰᱮ ᱜᱚᱱ ᱯᱚᱱ ᱠᱚ ᱞᱮᱠᱷᱟᱭᱟ ᱾ ᱚᱱᱟ ᱛᱟᱭᱚᱢ ᱵᱟᱹᱦᱩ/ᱦᱚᱯᱚᱱ ᱮᱨᱟ ᱠᱚ ᱵᱤᱫᱟᱹᱭ ᱟᱠᱚᱣᱟ ᱾ ᱤᱛᱩᱫ ᱥᱤᱸᱫᱩᱨ ᱫᱚ ᱫᱚ ᱠᱚᱲᱟ ᱚᱲᱟᱜ ᱨᱮ ᱦᱩᱭᱩᱜᱼᱟ ᱾
ᱥᱟᱹᱠᱷᱭᱟᱹᱛ